ตลท.ปรับแนวทางคุมคุณภาพบจ.
ตลาดหลักทรัพย์ฯ ปรับปรุงแนวทางดูแลคุณภาพ บจ. เข้าข่ายอาจถูกเพิกถอน ยกระดับคุณภาพเทียบเคียงภูมิภาค เริ่ม 26 ม.ค.นี้
19 ม.ค. 2554

ตลาดหลักทรัพย์ฯ ปรับปรุงแนวทางดูแลคุณภาพ บจ. เข้าข่ายอาจถูกเพิกถอน ยกระดับคุณภาพเทียบเคียงภูมิภาค เริ่ม 26 ม.ค.นี้
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.)เปิดเผยว่า บริษัทจดทะเบียนที่มีผลการดำเนินงานหรือฐานะการเงินเข้าข่ายอาจถูกเพิกถอน จะมีเวลา 3 ปีในการฟื้นฟูกิจการเพื่อให้มีฐานะการเงินที่ไม่เข้าข่ายถูกเพิกถอน และขอขยายเวลาได้อีกไม่เกิน 1 ปี จากเดิมที่ตลาดหลักทรัพย์ฯ ไม่ได้กำหนดระยะเวลาที่แน่นอน 
นับตั้งแต่วันที่ 26 มกราคม นี้เป็นต้นไป หากมีบริษัทที่เข้าข่ายอาจถูกเพิกถอนจากตลาดหลักทรัพย์ฯ จะถูกประกาศรายชื่อผ่านระบบเผยแพร่ข้อมูลของตลาดหลักทรัพย์ฯ ระบบ SETSMART และเว็บไซต์ www.set.or.th ให้อยู่ในกลุ่ม NC (Non-Compliance) ระยะที่ 1 เพื่อแสดงให้ผู้ลงทุนทราบว่าเป็นหลักทรัพย์ที่เข้าข่ายอาจถูกเพิกถอนและขึ้นเครื่องหมาย SP (Suspension) เพื่อห้ามซื้อขายหลักทรัพย์ โดยให้เวลาฟื้นฟูกิจการเพื่อแก้ไขเหตุแห่งการเพิกถอน 3 ปี   
ส่วนบริษัทจดทะเบียนที่อยู่ในกลุ่ม NC (Non-Compliance) และกลุ่ม NPG (Non-Performing Group) ในปัจจุบัน ตั้งแต่ 10 มีนาคม 2554 เป็นต้นไป บริษัทดังกล่าวจะถูกประกาศรายชื่อเป็นกลุ่ม NC ระยะที่ 1 หรือ NPG ระยะที่ 1 พร้อมทั้งให้เวลาฟื้นฟูกิจการเพื่อแก้ไขเหตุแห่งการเพิกถอน 3 ปี  
ทั้งนี้ ในช่วงเวลา 3 ปี บริษัทอาจขอให้ตลาดหลักทรัพย์ฯ พิจารณาขยายระยะเวลาได้ 1 ครั้ง เป็นระยะเวลาไม่เกิน 1 ปี
"การปรับปรุงแนวทางดังกล่าว เทียบเคียงได้กับมาตรฐานของตลาดหุ้นในภูมิภาค ได้แก่ ฮ่องกง สิงคโปร์ และมาเลเซีย ที่กำหนดเวลาชัดเจนให้บริษัทจดทะเบียนในการแก้ไขปัญหา ซึ่งจะเป็นการกระตุ้นให้บริษัทจดทะเบียนเร่งแก้ไขปัญหาฐานะการเงิน เพื่อให้หุ้นกลับมาซื้อขายได้ ซึ่งจะเป็นประโยชน์กับผู้ถือหุ้นของบริษัท และยังคงไว้ซึ่งคุณภาพของหลักทรัพย์จดทะเบียนในตลาดหลักทรัพย์ฯ"นายจรัมพรกล่าว 
ทั้งนี้ ตลาดหลักทรัพย์ฯ จะประกาศรายชื่อบริษัทดังกล่าวในแต่ละระยะ โดยแบ่งเป็น 3 ระยะ ระยะละ 1 ปี ให้ผู้ลงทุนทราบ และหากบริษัทจดทะเบียนใดดำเนินการให้พ้นเหตุเพิกถอนได้ ตลาดหลักทรัพย์ฯ จะอนุญาตให้บริษัทซื้อขายหลักทรัพย์ได้ในหมวดปกติ
บริษัทจดทะเบียนจะเข้าข่ายอาจถูกเพิกถอนด้วยเหตุฐานะการเงินหรือผลการดำเนินงาน ดังนี้  สินทรัพย์ที่ใช้ในการดำเนินการลดลงอย่างมีนัยสำคัญ   หยุดประกอบกิจการทั้งหมดหรือเกือบทั้งหมด   ผู้สอบบัญชีไม่แสดงความเห็นหรือแสดงความเห็นว่างบการเงินไม่ถูกต้อง 3 ปีติดต่อกัน ส่วนของผู้ถือหุ้นในงบการเงินฉบับล่าสุดที่ผ่านการตรวจสอบมีค่าน้อยกว่าศูนย์